Nordjyllands Politi mangler stadig de afgørende spor efter bankrøveriet mandag eftermiddag i Tårs.

Nordjyske Bank på butikstorvet i Tårs blev mandag røvet med en pistollignende genstand. Røveren stak fra stedet i en grålig passat af nyere årgang i ukendt retning. Bilen kørte på stjålne nummerplader med registreringsnummer CW 25 396. Nummerpladerne er stjålet fra Brønderslev for fem dage siden. - Vi har hverken hørt om manden eller bilen, siger vagtchef Frank Liltorp til tv2nord.dk. Røveren var iført sort tøj, sorte solbriller og en rød kasket. Har man oplysninger i sagen kan Nordjyllands Politi kontaktes på 114.